Nakon incidenta u Detroitu - 2004-11-22
Izrečene najoštrije kazne, koje su ikada nametnute za tuču, u istoriji NBA lige
Iz NBA su jučer saopćili neke od najoštrijih kazni koje su ikada nametnute igračima američke profesionalne košarke. One su usljedile za incident koji se dogodio pred kraj susreta Pistonsa i Pacersa, kada je Ron Artest faulirao Bena Walleca, koji ga je zatim ljutito odgurnuo. Moglo je završiti i na tome, ali je uskoro neko iz publike bacio konzervu pive na Artesta dok je ležao na klupi, nakon čega je on uletio medju publiku, a za njim i Stephen Jackson i počela je tuča igrača i publike. Igrači su se našli u gledalištu, publika u igralištu, letjele su čaše, led, smeće, palo je dosta udaraca, i svi se slažu bio je to jedan od najneželjenijih incidenata na košarkaškom terenu NBA u istoriji. Komesar NBA lige, David Stern, je jučer saopćio kazne. Ron Artest iz Indiana Pacersa je suspendiran do kraja sezone i to je najduža suspenzija do sada izrečena za tuču bilo kojem igraču u istoriji NBA lige. Njegovi suigrači iz Pacersa, Stephen Jackson je suspendiran 30 utakmica, a Jermaine O Neal 25. Iz Detroit Pistonsa, Ben Wallace je kažnjen sa šest, a Anthony Johnson sa pet utakmica neigranja. Reggie Miller iz Pacersa će morati pauzirati jednu utakmicu, kao i trojica iz Pistonsa - Chauncey Billups, Elden Campbell i Derrick Coleman. Ukupno je kažnjeno devet igrača sa ukupno 143 zabranjene utakmice, i naravno ostaće bez plate za sve utakmice koje ne igraju. Ostale kazne, kako igrača tako i publike očekuju se od sudije za prekršaje.